Forbedring af landbrugets og skovbrugets konkurrenceevne. Den Europæiske Landbrugsfond for Udvikling af Landdistrikterne (ELFUL ) bør medvirke til at gøre Europas landbrugsfødevaresektor stærk og dynamisk ved at fokusere på prioriteterne vedrørende overførsel af viden, modernisering, innovation og kvalitet i fødevarekæden og på sektorer, hvor investering i fysiske og menneskelige ressourcer skal prioriteres. Foranstaltningerne under akse 1 bidrager fortrinsvis til målet om konkurrenceevne i programmerne for udvikling af landdistrikterne.

I februar 2006 vedtog Rådet for Den Europæiske Union strategiske retningslinjer for udvikling af landdistrikterne for perioden 2007-20132 baseret på de tre centrale tematiske prioriteter:

Det er vigtigt at bemærke, at dataene i denne rapport er samlede tal fra begyndelsen af programmeringsperioden i 2007 til udgangen af 2013. Selvom 2013 er slutningen af programmeringsperioden, er det ikke afslutningen på gennemførelsen, som strækker sig til den 31. december 2015 . Et betydeligt antal operationer vil stadig blive iværksat før dette tidspunkt, og en endelig oversigt over programmernes resultater vil først foreligge i slutningen af 2016.

Forbedring af miljøet og landskabet. For at beskytte og forøge EU's naturressourcer og landskaber i landdistrikterne bør de midler, der afsættes til denne prioritet, bidrage til tre områder, som er prioriteret på EU-plan: biodiversitet samt bevarelse og udvikling af naturvenlige landbrugs- og skovbrugsmetoder og traditionelle kulturlandskaber, vand og klimaændring. Foranstaltningerne under akse 2 i programmerne for udvikling af landdistrikterne bidrager fortrinsvis til miljømålet.

Forbedring af livskvaliteten i landdistrikterne og tilskyndelse til diversificering af økonomien. De midler, der afsættes til disse mål, bør bidrage til den overordnede prioritet vedrørende skabelse af beskæftigelsesmuligheder og betingelser for vækst. Foranstaltningerne bør navnlig benyttes til fremme af kapacitetsopbygning, kompetenceudvikling og tilrettelæggelse af lokal strategiudvikling samt bidrage til at sikre, at landdistrikterne også er attraktive for fremtidige generationer. I forbindelse med fremme af uddannelse, oplysning og iværksætterånd bør der især tages hensyn til kvinders, unge menneskers og ældre arbejdstageres behov. Foranstaltningerne under akse 3 i programmerne for udvikling af landdistrikterne bør sammen med akse 4 bidrage til de bredere mål for udvikling af landdistrikterne.

Ud over de tematiske prioriteter fremhæver de strategiske retningslinjer for udvikling af landdistrikterne blev også følgende behov:

Opbygning af lokal beskæftigelses- og diversificeringskapacitet såvel som bidrag til de tematiske prioriteter. Denne horisontale akse, også kaldet "Leader-aksen" (akse 4), bør spille en vigtig rolle, hvad angår bedre styring og mobilisering af landdistrikternes eget udviklingspotentiale gennem lokale udviklingsstrategier.

Konsekvens i programmeringen. Synergieffekten mellem akserne og inden for akserne skal udnyttes optimalt. Når det er relevant, bør der tages hensyn til andre strategier på EU-plan. Forskellige tilgange til forbedring af styring og gennemførelse af foranstaltninger bør bringes i anvendelse. Der bør navnlig opbygges europæiske og nationale netværk for udvikling af landdistrikterne som platform for udveksling blandt interessenter af god praksis og ekspertise inden for alle aspekter af udarbejdelse af politikker, forvaltning og gennemførelse.

Komplementaritet mellem Fællesskabets instrumenter. For at fremme synergieffekten mellem strukturpolitikken, beskæftigelsespolitikken og politikken for udvikling af landdistrikterne skal medlemsstaterne sikre, at der er komplementaritet og sammenhæng mellem de aktioner, der finansieres af forskellige EU-fonde.

De strategiske retningslinjer opstiller de rammer, på grundlag af hvilke medlemsstaterne udarbejdede deres nationale strategiplaner, som omsætter EU's prioriteter til nationale prioriteter og tjener som henvisning for programmerne for udvikling af landdistrikterne. Disse landdistriktsudviklingsprogrammer gennemfører prioriteterne gennem forskellige sæt af udvalgte foranstaltninger grupperet efter akser (se tabel 1 med listen over foranstaltninger under de enkelte akser). Programmerne, som kan være nationale eller regionale, blev godkendt af Kommissionen i 2007 og 2008. Programmernes gennemførelse overvåges og evalueres på grundlag af den fælles overvågnings- og evalueringsramme.



1.2 Overblik over budgettet og de operationelle mål

Det samlede budget for ELFUL udgjorde for hele programmeringsperioden 2007-2013 96,2 mia. EUR. For at sikre en afbalanceret strategi har ELFUL fastsat et minimumsudgiftsniveau for hver tematisk akse i hvert program for udvikling af landdistrikterne (10 %, 25 % og 10 % for henholdsvis akse 1, 2 og 3). For akse 4 (Leader) reserveres der mindst 5 % (2,5 % for de nye medlemsstater) af EU's midler til hvert program. Det samlede disponible budget er højere, da ELFUL-midlerne suppleres med nationale offentlige midler .

Figur 1. Aksernes relative betydning i det samlede bidrag fra ELFUL i programmeringsperioden 2007-2013 – EU-27.

Da programmeringen var foretaget på medlemsstatsniveau, medførte den finansielle fordeling mellem de forskellige akser samt definitionen af de vigtigste mål for 2013 følgende (se figur 1 ovenfor):

–Akse 1 "forbedring af landbrugets og skovbrugets konkurrenceevne" udgør 33 % af de samlede ELFUL-midler. Denne akse forventes inden udgangen af programmeringsperioden at bidrage til 575 000 investeringsprojekter af landbrugsbedrifter og at støtte 34 000 virksomheder med forøgelse af landbrugs- og skovbrugsprodukters værdi.

–Akse 2 "forbedring af miljøet og landskabet" tegner sig for 45 % og dermed den største andel af de samlede ELFUL-midler. Det tilstræbes at have 47 mio. hektar (ha) landbrugsarealer under forvaltning af miljøvenligt landbrug, at kompensere 55 millioner ha landbrugsarealer i mindre fordelagtige og bjergrige områder for deres ulemper og at støtte 1,3 mio. ha landbrugsarealer for at opfylde NATURA 2000-kravene.

–Akse 3 "livskvaliteten i landdistrikterne og tilskyndelse til diversificering af den økonomiske aktivitet" har med 14 % en mindre andel af de samlede ELFUL-midler. Senest 2013 forventes den at bidrage til udvikling af eller etablering af 73 350 virksomheder i landdistrikter og støtte 29 000 projekter om landsbyfornyelse.

–Andelen af akse 4, "Leader", er 6 % af de samlede ELFUL-midler. Den største andel af støtte til gennemførelse af lokale udviklingsstrategier skal efter planen bidrage til diversificering og livskvalitet (akse 3-projekter).

Til sundhedstjekket og den europæiske økonomiske genopretningspakke (EERP) blev der afsat supplerende budgetbeløb på 4,9 mia. EUR, som er tildelt seks "udfordringer". Hovedparten af midlerne tilfalder områderne biodiversitet (31 %, dvs. 1,5 mia. EUR) og vandforvaltning (27 %, dvs. 1,3 mia. EUR). Til strukturomlægningen inden for mejerisektoren anvendes 15 % af det supplerende budget (0,7 mia. EUR), mens der til klimaændringsforanstaltninger afsættes 14 % (0,7 mia. EUR) og til vedvarende energi 6 % (0,3 mia. EUR). Medlemsstaterne har derudover besluttet at investere 35 % af midlerne fra den europæiske økonomiske genopretningsplan i bredbåndsinfrastruktur, dvs. 0,3 mia. EUR ud af det disponible beløb på 1 mia. EUR.

2. Gennemførelse af Fællesskabets prioriteter